สรุปภาวะตลาดต่างประเทศ ประจำวันที่ 27 มี.ค. 2563
สรุปภาวะตลาดต่างประเทศ ประจำวันที่ 27 มี.ค. 2563
30 มี.ค. 2563

ดัชนีดาวโจนส์ตลาดหุ้นนิวยอร์กปิดร่วงลงเมื่อวันศุกร์ (27 มี.ค.) หลังจากพุ่งขึ้น 3 วันติดต่อกัน โดยนักลงทุนเทขายหุ้นออกมาอีกครั้ง ท่ามกลางความวิตกเกี่ยวกับภาวะเศรษฐกิจของสหรัฐ และจำนวนผู้ติดเชื้อไวรัสโควิด-19 ในสหรัฐที่เพิ่มขึ้นแซงหน้าจีน ขณะที่ตลาดแทบไม่ได้แรงหนุน แม้สภาผู้แทนราษฎรสหรัฐอนุมัติมาตรการเยียวยาผลกระทบทางเศรษฐกิจวงเงิน 2.2 ล้านล้านดอลลาร์ ซึ่งเป็นวงเงินสูงเป็นประวัติการณ์ของสหรัฐแล้วก็ตาม
ดัชนีเฉลี่ยอุตสาหกรรมดาวโจนส์ปิดที่ 21,636.78 จุด ร่วงลง 915.39 จุด หรือ -4.06%, ดัชนี S&amp;P500 ปิดที่ 2,541.47 จุด ร่วงลง 88.60 จุด หรือ -3.37% และดัชนี Nasdaq ปิดที่ 7,502.38 จุด ร่วงลง 295.16 จุด หรือ -3.79%
 
ตลาดหุ้นยุโรปปิดร่วงลงเมื่อวันศุกร์ (27 มี.ค.) โดยถูกกดดันหลังจากที่บรรดาผู้นำสหภาพยุโรป (EU) ยังไม่สามารถตกลงกันได้เกี่ยวกับมาตรการกระตุ้นเศรษฐกิจที่ได้รับผลกระทบจากการแพร่ระบาดของไวรัสโควิด-19 ซึ่งในขณะนี้มีผู้ติดเชื้อทั่วโลกมากกว่า 533,000 คนแล้ว โดยผู้กำหนดนโยบายของ EU ได้ขอเวลาศึกษารายละเอียดอีก 2 สัปดาห์ ขณะที่ยอดผู้เสียชีวิตในอิตาลี, สเปน และฝรั่งเศสยังคงพุ่งขึ้นอย่างต่อเนื่อง นอกจากนี้ รายงานข่าวที่ว่า นายบอร์ริส จอห์นสัน นายกรัฐมนตรีของอังกฤษติดเชื้อโควิด-19 ยิ่งเพิ่มความตื่นตระหนกให้กับนักลงทุน
ดัชนี Stoxx Europe 600 ร่วงลง 3.26% ปิดที่ 310.90 จุด
ดัชนี CAC-40 ตลาดหุ้นฝรั่งเศสปิดที่ 4,351.49 จุด ร่วงลง 192.09 จุด หรือ -4.23%, ดัชนี DAX ตลาดหุ้นเยอรมันปิดที่ 9,632.52 จุด ร่วงลง 368.44 จุด หรือ -3.68% และดัชนี FTSE 100 ตลาดหุ้นลอนดอนปิดที่ 5,510.33 จุด ร่วง 305.40 จุด หรือ -5.25%
 
ตลาดหุ้นลอนดอนปิดร่วงลงเมื่อวันศุกร์ (27 มี.ค.) เนื่องจากนักลงทุนเทขายหุ้นออกมาอย่างตื่นตระหนก หลังมีรายงานข่าวว่า นายบอร์ริส จอห์นสัน นายกรัฐมนตรีอังกฤษเป็นผู้นำโลกคนแรกที่ติดเชื้อไวรัสโควิด-19
ดัชนี FTSE 100 ตลาดหุ้นลอนดอนปิดที่ 5,510.33 จุด ร่วงลง 305.40 จุด หรือ -5.25%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงเมื่อวันศุกร์ (27 มี.ค.) เนื่องจากนักลงทุนวิตกว่า ความต้องการใช้น้ำมันจะลดลงท่ามกลางวิกฤตการแพร่ระบาดของไวรัสโควิด-19 ซึ่งส่งผลกระทบต่อกิจกรรมทางเศรษฐกิจทั่วโลก แม้ประธานาธิบดีโดนัลด์ ทรัมป์แห่งสหรัฐได้ลงนามบังคับใช้กฎหมายมาตรการเยียวยาผลกระทบทางเศรษฐกิจวงเงิน 2.2 ล้านล้านดอลลาร์เมื่อคืนนี้แล้วก็ตาม
สัญญาน้ำมันดิบ WTI ส่งมอบเดือนพ.ค. ร่วงลง 1.09 ดอลลาร์ หรือ 4.8% ปิดที่ 21.51 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ค. ร่วงลง 1.41 ดอลลาร์ หรือ 5.4% ปิดที่ 24.93 ดอลลาร์/บาร์เรล
 
สัญญาทองคำตลาดนิวยอร์กปิดร่วงลงเมื่อวันศุกร์ (27 มี.ค.) อันเป็นผลจากแรงขายทำกำไร แม้ดอลลาร์อ่อนค่าลง และมีความวิตกเกี่ยวกับผลกระทบด้านการผลิตทองที่เกิดจากการแพร่ระบาดของไวรัสโควิด-19 ก็ตาม
สัญญาทองคำตลาด COMEX (Commodity Exchange) ส่งมอบเดือนเม.ย. ร่วงลง 26.2 ดอลลาร์ หรือ 1.59% ปิดที่ 1,625 ดอลลาร์/ออนซ์ แต่ในรอบสัปดาห์นี้ สัญญาทองคำ พุ่งขึ้น 9.5% ซึ่งเป็นการพุ่งขึ้นรายสัปดาห์มากที่สุดนับตั้งแต่เดือนก.ย. 2551
สัญญาโลหะเงินส่งมอบเดือนพ.ค. ลดลง 14.2 เซนต์ หรือ 0.97% ปิดที่ 14.534 ดอลลาร์/ออนซ์
สัญญาพลาตินัมส่งมอบเดือนเม.ย. เพิ่มขึ้น 3.2 ดอลลาร์ หรือ 0.43% ปิดที่ 740.3 ดอลลาร์/ออนซ์
สัญญาพัลลาเดียมส่งมอบเดือนมิ.ย. ลดลง 29.30 ดอลลาร์ หรือ 1.3% ปิดที่ 2,196.80 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อวันศุกร์ (27 มี.ค.) หลังจากที่สภาผู้แทนราษฎรสหรัฐลงมติอนุมัติร่างกฎหมายว่าด้วยมาตรการเยียวยาผลกระทบทางเศรษฐกิจจากไวรัสโควิด-19 วงเงิน 2.2 ล้านล้านดอลลาร์ซึ่งได้รับการอนุมัติจากวุฒิสภาก่อนหน้านี้ และหลังจากตลาดปิดทำการ ประธานาธิบดีโดนัลด์ ทรัมป์แห่งสหรัฐก็ได้ลงนามบังคับใช้มาตรการดังกล่าวเป็นกฎหมายแล้ว
ดัชนีดอลลาร์ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.99% สู่ระดับ 98.3895 เมื่อคืนนี้
ดอลลาร์อ่อนค่าลงเมื่อเทียบกับเงินเยน ที่ระดับ 107.80 เยน จากระดับ 109.23 เยน, อ่อนค่าเมื่อเทียบกับฟรังก์สวิส ที่ระดับ 0.9534 ฟรังก์ จากระดับ 0.9622 ฟรังก์ และอ่อนค่าลงเมื่อเทียบกับดอลลาร์แคนาดา ที่ระดับ 1.3943 ดอลลาร์แคนาดา จากระดับ 1.4029 ดอลลาร์แคนาดา
ยูโรแข็งค่าเมื่อเทียบกับดอลลาร์ ที่ระดับ 1.1114 ดอลลาร์ จากระดับ 1.1040 ดอลลาร์, เงินปอนด์แข็งค่าขึ้นแตะที่ระดับ 1.2472 ปอนด์ จากระดับ 1.2151 ดอลลาร์ และดอลลาร์ออสเตรเลียแข็งค่าขึ้นสู่ระดับ 0.6189 ดอลลาร์สหรัฐ จากระดับ 0.6080 ดอลลาร์สหรัฐ
 